पाएं अपने शहर की ताज़ा ख़बरें और फ्री ई-पेपरडाउनलोड करें
ऑक्सीजन की समस्या के निराकरण के लिए राज्य सरकार आक्सीजन उत्पादन के लिए अधिकतम 75 करोड़ रुपए तक की सहायता देगी। इस बारे में राज्य सरकार ने रविवार को आदेश जारी कर दिए हैं। औद्योगिक नीति एवं निवेश प्रोत्साहन विभाग के प्रमुख सचिव संजय कुमार शुक्ल द्वारा जारी आदेश के अनुसार इस योजना का लाभ नई इकाइयों, पूर्व से संचालित इकाइयों, मेडिकल कॉलेजों और नर्सिंग होम को भी मिल सकेगा।
प्रदेश में ऑक्सीजन उत्पादन की क्षमता वृद्धि के लिए विशेष पैकेज दिया जाएगा। इसके अंतर्गत प्रदेश में न्यूनतम 10 क्यूबिक प्रति घंटा ऑक्सीजन उत्पादन क्षमता की इकाई होना चाहिए। संयंत्र तथा भवन (रिहायशी इलाकों को छोड़कर) में किए गए पूंजी निवेश पर 50 प्रतिशत की स्थिर दर से मूल निवेश प्रोत्साहन राशि दी जाएगी। इसके तहत अधिकतम 75 करोड़ रुपए की सहायता प्रदान की जाएगी। ऑक्सीजन उत्पादक इकाईयों को प्रचलित बिजली दर पर एक रुपए प्रति यूनिट की छूट दी जाएगी। इकाइयों द्वारा सुरक्षा मानकों के किए गए खर्च का 50 प्रतिशत अधिकतम एक करोड़ रुपए दिए जाएंगे। यह राशि छोटे उद्योगों के लिए 3 साल में तीन समान किस्तों और बड़े उद्योगों को 5 किस्तों में मिलेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva zho_Hant eng_Latn